31988L0321
L 147/77
JURNALUL OFÍCIAL AL UNIUNII EUROPENE
DIRECTIVA COMISIEI
din 16 mai 1988
de adaptare la progresul tehnic a Directivei 71/127/CEE a Consiliului privind apropierea legislațiilor statelor membre referitoare la oglinzile retrovizoare ale autovehiculelor
(88/321/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 71/127/CEE a Consiliului din 1 martie 1971 privind apropierea legislațiilor statelor membre referitoare la oglinzile retrovizoare ale autovehiculelor (1), astfel cum a fost modificată ultima dată prin Directiva 86/562/CEE a Comisiei (2) și, în special, articolul 9 al celei dintâi,
întrucât, datorită experienței dobândite și ținând seama de stadiul actual al tehnicii, este posibilă în prezent creșterea severității anumitor cerințe ale Directivei 71/127/CEE în vederea îmbunătățirii siguranței rutiere;
întrucât cerințele existente privind vehiculele din categoria N2 care au o greutate mai mare de 7,5 tone și vehiculele din categoria N3, cu excepția unităților de tractare pentru semiremorci, s-au dovedit a fi necorespunzătoare în ceea ce privește câmpul vizual exterior de pe părțile laterale și din spatele vehiculului; întrucât, pentru a remedia acest inconvenient, este necesar să se prevadă echiparea cu o oglindă retrovizoare suplimentară „cu unghi larg de cuprindere”;
întrucât cerințele existente privind vehiculele din categoria N2 care au o greutate mai mare de 7,5 tone s-au dovedit a fi și ele necorespunzătoare în ceea ce privește câmpul vizual în zona adiacentă părții laterale a structurii cabinei opusă conducătorului vehiculului; întrucât, pentru a remedia acest inconvenient, este necesar să se prevadă echiparea cu o oglindă retrovizoare suplimentară „pentru vizibilitate la mică distanță”;
întrucât măsurile prevăzute de această directivă sunt în conformitate cu avizul Comitetului pentru adaptarea la progresul tehnic a directivelor în vederea eliminării barierelor tehnice din calea comerțului în sectorul autovehiculelor,
ADOPTĂ PREZENTA DIRECTIVĂ:
Articolul 1
Anexele II și III la Directiva 71/127/CEE se modifică în conformitate cu anexa la prezenta directivă.
Articolul 2
(1) Începând cu 1 ianuarie 1989, din motive legate de oglinzile retrovizoare, statele membre:
-
nu pot să refuze, pentru un tip de vehicul, acordarea omologării CEE de tip sau eliberarea certificatului prevăzut la articolul 10 alineatul (1) a treia liniuță din Directiva 70/156/CEE a Consiliului (3) ori acordarea omologării naționale;
-
nu pot să interzică introducerea în circulație pentru prima dată a vehiculelor,
dacă oglinzile retrovizoare ale respectivului tip de vehicul sau ale respectivelor vehicule sunt în conformitate cu dispozițiile prezentei directive.
(2) Începând cu 1 octombrie 1990, statele membre:
-
nu mai pot elibera certificatul prevăzut la articolul 10 alineatul (1) ultima liniuță din Directiva 70/156/CEE pentru un tip de vehicul ale cărui oglinzi retrovizoare nu sunt în conformitate cu dispozițiile prezentei directive;
-
pot refuza acordarea omologării naționale pentru un tip de vehicul ale cărui oglinzi retrovizoare nu sunt în conformitate cu dispozițiile prezentei directive;
-
pot interzice introducerea în circulație pentru prima dată a vehiculelor ale căror oglinzi retrovizoare nu sunt în conformitate cu dispozițiile prezentei directive.
Articolul 3
Statele membre pun în aplicare dispozițiile necesare pentru a se conforma prezentei directive până la 1 ianuarie 1989. Statele membre informează de îndată Comisia cu privire la aceasta.
Articolul 4
Prezenta directivă se adresează statelor membre.
Adoptată la Bruxelles, 16 mai 1988.